কানুনগোহ শেখ

**কানুনগোহ শেখ** (বানান্তর: কানুনগো, কানুনগোহ্ ইত্যাদি) হলো মূলত পাঞ্জাব এবং পাকিস্তানের অন্যান্য অংশে বসবাসকারী মুসলিম শেখদের একটি বংশ। কানুনগোহরা ছিল দক্ষিণ এশিয়ার মুসলিম শাসনের সময়কালীন আদালত এবং বিচার ব্যবস্থার কর্মচারী। 'কানুনগোহ' উপাধিটি আক্ষরিক অর্থে "আইন ব্যাখ্যাদকারী" বা কানুন বিশারদকে বোঝায়। এদের মধ্যে বিচারক বা কাজি অন্তর্ভুক্ত ছিল যারা সাহেব বা সাহেবজাদা নামে সম্বোধিত হতেন। এছাড়াও আইনজীবী এবং অন্যান্য বিভিন্ন আইনি পদাধিকারী যারা জেলা বা আঞ্চলিক তদন্ত আদালত, ফৌজদারি মামলা এবং "আধ্যাত্মিক প্রকৃতির" অপরাধের প্রধান কর্মকর্তা হিসেবে দায়িত্ব পালন করতেন। রাষ্ট্রীয় পর্যায়ে কানুনগোহ শেখরা ছিল বংশানুক্রমিক  সরকারি প্রতিনিধি এবং বিভিন্ন সাম্রাজ্য জুড়ে স্থানীয় এলাকা ও পৌরসভার "রাজস্ব প্রাপ্তি, এলাকার পরিসংখ্যান, স্থানীয় রাজস্ব হার এবং প্রথা ও রীতিনীতি সংক্রান্ত তথ্যের স্থায়ী ভাণ্ডার"। ভূমি প্রশাসক হিসেবে তারা গূঢ় এবং প্রায়শই প্রাচীন তথ্যের একচেটিয়া অধিকারী ছিল। এবং এই প্রেক্ষাপটে, তাদের সর্বোত্তমভাবে "কৃষকদের আশ্রয়স্থল"  নিকৃষ্টতমভাবে সাম্রাজ্যের দুর্নীতিবাজ উচ্চপদস্থ কর্মকর্তা হিসেবে বিবেচনা করা হতো যারা নিজেদের স্বার্থে নথিপত্র জালিয়াতি করত। আজকের কানুনগোহ শেখরা মূলত সেইসব পরিবারের বংশধর যারা মুসলিম আমলে বংশানুক্রমিক ভাবে 'কানুনগোহ' পদে অধিষ্ঠিত ছিলেন।

কানুনগোহদের বিভিন্ন আঞ্চলিক গোষ্ঠীর সাথে উপজাতীয় এবং বৈবাহিক সম্পর্ক রয়েছে, যেমন: কুখরান, মুসলিম রাজপুত, মুসলিম কায়স্থ, মোহিয়াল ব্রাহ্মণ, আওয়ান এবং খাট্টার এবং সেইসাথে রোহিলা, রিন্দ, গার্দেজি এবং জলন্ধর এলাকার কাক্কেজাই। উত্তর ওয়াজিরিস্তানে শেখখেল নামে পরিচিত কিছু লোককেও কানুনগোহ বলা হয় বলে জানা যায়। অল্প সংখ্যক কানুনগোহ শেখ ভারত এবং বাংলাদেশেও বসবাস করেন।

কানুনগোহ শেখরা পাঞ্জাবের সকল জেলার পাশাপাশি সরহদ এবং বেলুচিস্তান প্রদেশের কিছু জেলার অধিবাসী। যদিও আফগানিস্তানের পাক্তিকা প্রদেশ এবং খোস্ত প্রদেশে তাদের অল্প সংখ্যায় পাওয়া যায় যেখানে তাদের কখনও কখনও হিন্দকি বলা হয়। সংখ্যালঘু কানুনগোহ শেখরা শিয়া মতাবলম্বী, যেখানে নিম্ন পাঞ্জাব এবং বেলুচিস্তানের অন্যরা সুন্নি এবং বিভিন্ন সুফি ত্বরিকার অনুসারী হতে পারেন। কিছু কানুনগোহ শেখ জিকিরি সম্প্রদায়ের বলেও পরিচিত।

কানুনগোহ শেখরা আজও প্রভাবশালী এবং পাকিস্তানি সমাজের সবচেয়ে শিক্ষিত অংশগুলোর মধ্যে অন্যতম। অনেক সুপরিচিত রাজনৈতিক ব্যক্তিত্ব এবং মহান শিক্ষাবিদ কানুনগোহ শেখদের মধ্য থেকে এসেছেন, যার উদাহরণ হিসেবে বলা যায় সেশন জজ খান বাহাদুর মৌলভি ইমাম আলী, বিচারপতি চৌধুরী মুহাম্মদ শরীফ, পাকিস্তানের সাবেক রাষ্ট্রপতি ওয়াসিম সাজ্জাদ, আইনজীবী ও আইনবিদ স্যার আব্দুল কাদির, তাঁর পুত্র মনজুর কাদির যিনি পাকিস্তানের প্রথম সংবিধানের খসড়া তৈরি করেছিলেন, শেখ আনোয়ারুল হক এবং এছাড়াও সাবেক সংসদীয় বিষয়ক ফেডারেল মন্ত্রী এবং এটক থেকে নির্বাচিত এমএনএ শেখ আফতাব আহমেদসহ আরও অনেকে।

বর্তমানে পাকিস্তানের কিছু প্রশাসনিক এলাকা আঞ্চলিক কানুনগোহর এখতিয়ারের ভিত্তিতে *কানুনগোহ হালকা*  নাম ধারণ করে আছে। যদিও এই পদটি আগের প্রেক্ষাপটে দাপ্তরিকভাবে বিদ্যমান নেই, তবুও নির্দিষ্ট পরিস্থিতিতে আঞ্চলিক রাজস্ব কর্মকর্তাদের বোঝাতে এটি এখনও ব্যবহৃত হয়।

## উৎপত্তি
কানুনগোহ শেখরা বর্তমান পাকিস্তানের মুসলিম কানুনগোহদের বংশধর যারা শেখ হিসেবে সম্বোধিত হন এবং প্রায়ই তাদের উপজাতীয় বা পারিবারিক নাম বজায় রাখেন।

১২৭০ থেকে ১২৯০ সালের মধ্যে হালাকু খান কর্তৃক বাগদাদের আব্বাসীয় খিলাফত ধ্বংসের ফলে ক্ষুদ্র আরব অভিজাতদের অভিবাসনের কারণে উপ-মহাদেশে কানুনগোহ উপাধিটির আবির্ভাব ঘটে। খিলজি রাজবংশের সময় কানুনগোহদের বংশানুক্রমিক পদটি সুপ্রতিষ্ঠিত এবং প্রবর্তিত হয়েছিল। খিলজিদের ওপর মামলুক খিলাফতের শিথিল সার্বভৌমত্ব মধ্য এশিয়া এবং মধ্যপ্রাচ্যের শিক্ষিত লোকদের স্থানীয় জনগণের ওপর শাসন পরিচালনার জন্য দিল্লি সালতানাতে আসার একটি মাধ্যম হিসেবে কাজ করেছিল।

মুঘল সাম্রাজ্যের অধীনে তাদের কার্যক্রম অব্যাহত থাকে এবং ব্যাপকভাবে প্রসারিত হয়। কানুনগোহ শেখদের উদ্দেশ্যে, মুঘল সাম্রাজ্যের উত্তরদিকের বিস্তার, বিশেষ করে আকবরের অধীনে, এর ফলে মূলত শেখ খত্রী এবং অন্যান্য পাঞ্জাবি উপজাতি এবং সেইসাথে কিছু বালুচ এবং পশতুন উপজাতি কানুনগোহ উপাধি লাভ করে। এটি ছিল কানুনগোহদের স্বর্ণযুগ এবং এই গোষ্ঠীগুলো বৈবাহিক ও রাজনৈতিক সম্পর্কের মাধ্যমে যৌথভাবে কানুনগোহ শেখদের একটি শক্তিশালী ও ধনী বংশ হিসেবে প্রতিষ্ঠিত করে। ১৫শ শতাব্দীর শুরুর দিক থেকে অল্প সংখ্যক শিখও কানুনগোহদের সাথে যোগ দেয়, যাদের বংশধররা কাংড়ার শাসক হয়েছিল।

ব্রিটিশ আমলে কানুনগোহরা তাদের বংশানুক্রমিক পদে বহাল থাকলেও বিশেষ করে সিপাহি বিদ্রোহের পর তাদের গুরুত্ব হ্রাস পায়। এই সময়ে তাদের প্রভাব কমে যাওয়ায় তারা লোকমুখে দুর্নীতিবাজ, লম্পট এবং অত্যাচারী হিসেবে চিত্রিত হয়েছিল।

## আরও দেখুন
* দক্ষিণ এশিয়াতে শেখ
* খত্রী
* খাজা শেখ
* মুসলিম কায়স্থ
* মুসলিম খত্রী
* পাঞ্জাবি শেখ

## তথ্যসূত্র


বিষয়শ্রেণী:আরবি ভাষার সম্মানসূচক উপাধি
বিষয়শ্রেণী:ঐতিহাসিক আইনি পেশা
বিষয়শ্রেণী:ইসলামি সম্মানসূচক উপাধি
বিষয়শ্রেণী:ইসলামি আইনি পেশা
বিষয়শ্রেণী:পুরুষদের সামাজিক পদবী
বিষয়শ্রেণী:অভিজাত উপাধি
বিষয়শ্রেণী:পাঞ্জাব, পাকিস্তানের সামাজিক গোষ্ঠী
বিষয়শ্রেণী:পাঞ্জাবি মুসলিম
বিষয়শ্রেণী:ভারতে পদবি
বিষয়শ্রেণী:পাকিস্তানে পদবি